Bratislava, 8.4. 2022

**Tlačová správa**

Budovy spotrebúvajú až 57 percent zemného plynu a 89 percent tepla**.** Znížiť spotrebu plynu a tým aj závislosť Slovenska od plynu z Ruska môže práve lepšia energetická efektívnosť budov. Už počas rokov 2005 až 2020 vďaka jej zvyšovaniu klesla konečná spotreba tepla o viac ako tretinu a spotreba plynu o takmer pätinu. Navyše, výstavba budov a ich prevádzka dnes v Európskej únii spotrebuje 40 % energie a generuje 36 % emisií CO2. Udržateľná výstavba, obnova a prevádzka budov sú preto tiež nevyhnutné pre naplnenie klimatických cieľov ako Európskej Únie, tak aj Slovenska. A práve mestá zohrávajú v napĺňaní týchto cieľov kľúčovú úlohu.

Aj preto je obnova budov, najmä verejných budov, ktorých vlastníkmi sú mestá a obce, hlavnou cieľovou skupinou projektu Prezidentská zelená pečať, ktorú minulý týždeň oficiálne spustila prezidentka SR Zuzana Čaputová v spolupráci s expertnou skupinou. Jej súčasťou je aj Únia miest Slovenska.

Daniela Piršelová, hovorkyňa a poradkyňa ÚMS pre komunikáciu klimatickej krízy, členka pracovnej skupiny: „Ako pokračovanie projektu zorganizovala Únia odborný online webinár pre naše členské mestá. Cieľom bolo predstaviť mestám filozofiu projektu, viac detailov, jednotlivé kategórie, parametre a proces uchádzania sa o Prezidentskú zelenú pečať. Mestá dnes, žiaľ, musia riešiť viacero kríz naraz. Jednou z mnohých je aj energetická a klimatická kríza. AJ tento projekt môže mestám pomôcť, z dlhodobého hľadiska, v piatich kľúčových veciach:

1. znížiť neúnosne vysoké ceny za energie
2. podporiť energetickú sebestačnosť a bezpečnosť
3. budovať udržateľnejšie, bezpečnejšie a zelenšie mestá pre obyvateľov
4. podporiť dosiahnutie klimatických cieľov Slovenska
5. efektívne využiť zdroje z Plánu obnovy a fondov EÚ“

Záujemcovia o získanie Prezidentskej zelenej pečate potrebujú splniť 10 stanovených kritérií, ktoré vypracovali odborníci na udržateľnosť v stavebníctve zo Slovenskej rady pre zelené budovy, Inštitútu cirkulárnej ekonomiky, platformy Budovy pre budúcnosť a Slovenskej komory architektov. Po kolaudácii odborná komisia skontroluje súlad zrealizovanej stavby s kritériami a rozhodne o udelení pečate. Pre podporu projektu vytvorila Slovenská rada pre zelené budovy Akadémiu udržateľnosti. Predstavuje sériu školení a webinárov, ktoré sú určené záujemcom o Prezidentskú zelenú pečať.

Viac info na [www.zelenapecat.sk](http://www.zelenapecat.sk)

Únia miest Slovenska zastupuje aktuálne 61 členských miest, ktoré obhajujú záujmy vyše dvoch miliónov obyvateľov Slovenska. Aj preto veríme, že hlas našich miest má, aj pri riešení  tejto témy, svoju váhu a svoj prínos.

*Kontakt:*

Mgr. Daniela Piršelová

Hovorkyňa a poradkyňa pre komunikáciu klimatickej krízy

00421 917 744 669

[hovorca@uniamiest.sk](mailto:hovorca@uniamiest.sk)